Hvor lang garanti er der på batteriet?
En stor del af en eventuel bekymring for at købe en elektrisk bil relaterer sig uden tvivl til batteriet. Fordi man måske har læst at det potentielt kan koste 50-100.000 kr. eller mere at købe et nyt.
Garanti på batteriet afhænger i høj grad af bilproducenten. Nogle bilmærker yder blot to års fabriksgaranti, mens andre både tilbyder helt op til otte eller ti års garanti.
Her kan der både være tale om en garanti som dækker selve batteriet mod defekter, men garantien kan også være begrænset til kun at dække batterikapaciteten. Det betyder, at garantien kun dækker, hvis batterikapaciteten efter den angivne alder eller kilometerbegrænsning er nået under en vis grænse (typisk 70 eller 80 %). Dette procenttal kaldes SOH og står for State of Health. Men hvordan tallet måles, kan være forskelligt fra bilproducent til bilproducent. Undersøg derfor grundigt garantien hos producenten, så du undgår ubehagelige overraskelser.
Vær i øvrigt opmærksom på, at bilmærkerne ikke er forpligtet til at skifte hele batteriet, hvis kapaciteten er under den lovede grænse. Flere bilmærker udskifter kun dele af batteriet på garantien, hvis kapaciteten er under det lovede. Det er altså ikke en garanti mod, at du får et helt nyt batteri i bilen efter syv eller otte år.